b'\n_START_ARTICLE_\nSuu-urut\n_START_SECTION_\nToimintaperiaate\n_START_PARAGRAPH_\nSuu-urut koostuvat 1-36:sta bambuputkesta, jotka voidaan sitoa nipuksi, keh\xc3\xa4ksi tai riveitt\xc3\xa4in. Putket on kiinnitetty puiseen tai kalebassista tehtyyn ilmakammioon._NEWLINE_Putkissa on bambuinen tai metallinen vapaalehdykk\xc3\xa4kieli, kiinnitettyn\xc3\xa4 putken sein\xc3\xa4ss\xc3\xa4 olevaan kehykseen putken ilmakammion sis\xc3\xa4ll\xc3\xa4. Putkissa on heti ilmakammion yl\xc3\xa4puolella sormiaukko, jota soittaja k\xc3\xa4ytt\xc3\xa4\xc3\xa4 s\xc3\xa4\xc3\xa4dell\xc3\xa4kseen lehdykk\xc3\xa4kielen ilmanpainetta. Soittaja puhaltaa suukappaleeseen, josta ilma johdetaan ilmakammioon. Soitin toimii sek\xc3\xa4 sis\xc3\xa4\xc3\xa4n- ett\xc3\xa4 uloshengityksell\xc3\xa4, joka saa ne lehdyk\xc3\xa4t v\xc3\xa4r\xc3\xa4htelem\xc3\xa4\xc3\xa4n, joiden sormiaukot ovat peitettyn\xc3\xa4. Kielten virityst\xc3\xa4 s\xc3\xa4\xc3\xa4dell\xc3\xa4\xc3\xa4n vahanpalasilla, joita kiinnitet\xc3\xa4\xc3\xa4n lehdyk\xc3\xa4n vapaaseen p\xc3\xa4\xc3\xa4h\xc3\xa4n.\n_START_SECTION_\nHistoria\n_START_PARAGRAPH_\nKiinalaiset legendat kertovat suu-urkujen eli chengin syntyneen jo noin 3000 eaa., jolloin keisari Huang Tin kerrotaan l\xc3\xa4hett\xc3\xa4neen korkeasti oppineen Ling Lunin l\xc3\xa4ntisille vuorille, jotta h\xc3\xa4n kykenisi saamaan aikaan feeniks-linnun laulun. Ling palasi cheng-instrumentin kanssa, joka tunnetaan ensimm\xc3\xa4isen\xc3\xa4 vapaalehdykk\xc3\xa4soittimena kautta aikojen._NEWLINE_Historiallisesti soitin tunnetaan Kiinasta jo 1500-luvulta eaa.. Kiinasta se levisi Indokiinaan 400-luvulla eaa. ja Japaniin 700-luvulla. Ven\xc3\xa4j\xc3\xa4lle instrumentti levisi 900\xe2\x80\x931200-luvuilla tataarien keskuudessa, josta se l\xc3\xb6ysi tiens\xc3\xa4 edelleen Eurooppaan. Euroopassa soittimesta l\xc3\xb6ytyy ensimm\xc3\xa4isi\xc3\xa4 kuvauksia 1600-luvulta. Soittimen kerrotaan olleen suosiossa 1700-luvun puoliv\xc3\xa4liss\xc3\xa4 muun muassa Pietarissa, jossa Johann Wilde oli tehnyt sit\xc3\xa4 erityisesti tunnetuksi seurapiireiss\xc3\xa4._NEWLINE_Suu-urut ovat antaneet sys\xc3\xa4yksen sek\xc3\xa4 harmonikan ett\xc3\xa4 harmonin kehitt\xc3\xa4miseen.'